**Új típusú megközelítés az allergiás nátha kezelésében az ARIA ajánlása alapján, különös figyelemmel az immunterápiás lehetőségekre**
Kraxner Helga*1*, Krasznai Magda
*1Semmelweis Egyetem Fül-, Orr-, Gégészeti-, és Fej-, Nyaksebészeti Klinika, , 1083 Budapest, Szigony utca 36*

Előzmények, háttér: 2019-ben az ARIA új típusú ajánlásokat publikált mind az allergén immunterápiára, mind az allergiás nátha gyógyszeres kezelésére vonatkozóan. Célunk az új típusú ajánlások bemutatása, az allergén immunterápiát a középpontba helyezve. Módszer: az ajánlások a digitális technika, az mHealth eszközökből nyerhető adatok felhasználására épülnek. A kongresszuson egy másik előadás keretei között bemutatjuk az applikációt is, ami segíti a terápiás döntést. Megbeszélés: Az új ajánlások a bizonyítékokon alapuló orvoslás elvét mindvégig szem előtt tartva, a bizonyítékok szélesebb körét veszik figyelembe: a randomizált kontrollált kísérletek eredményein túl az un. valós evidenciákat is, úgymint fontosság, előnyben részesítés, megvalósíthatóság. Az új típusú evidenciákra építve az ARIA integrált betegellátási utakat dolgozott ki (ICP-k) légúti betegségekre, és a világon elsőként allergén immunterápiára is. Az ICP-ket a vizuális analóg skálán és mobil technológián alapuló un. MASK algoritmus felhasználásával ellenőrizték, és tovább finomították. Ezzel együtt az ARIA kidolgozta a allergén immunterápia indikációjának precíziós medicinális megközelítését, és meghatározta az mHealth eszközök használatának szerepét. Következtetések: A digitális technológia használatából nyerhető adatok támogatják a betegkiválasztást allergén immunterápiára. Emellett lehetővé teszik a terápia hatékonyságának lemérését, a környezeti faktorok és betegség alakulásának nyomonkövetését, új típusú bizonyítékokat, valós evidenciákat szolgáltatva.

**Immunterápiás regiszter- Allergiás betegeink naprakész utánkövetése**
Moric Krisztina*1*, Babai László*1*, Gáspár Krisztián*2*, Balogh Katalin*1*
*1Budai Allergiaközpont, allergológia, 1015 Budapest, Ostrom u. 16*
*2Debreceni Egyetem, Klinikai Központ, Bőrgyógyászati Klinika, Bőrgyógyászat, 4032 Debrecen, Nagyerdei körút 98*

Háttér: A regiszterek hasznos információt nyújtanak a betegek klinikai adatainak és ellátásának rögzítésében és analízisében. Bár a jelenség pontos oka nem ismert, a terápiás adherencia különösen alacsony az immunterápiában részesülő betegeknél. Célkitűzés: Pilot vizsgálatunkban, hazánkban egyedülálló, prospektív, dinamikus immunterápiás regiszter létrehozása volt célunk, mely a betegekkel való hosszútávú kapcsolattartás által segíthet az immunterápia adherenciájának növelésében is. Betegek és módszerek: Az allergiás rhinoconjunctivitisben (ARC) szenvedő, tervezett immunterápiában részesülő betegek adatainak atópiás anamnézis, klinikai státusz rögzítése a HEALZZ, böngésző alapú regiszterben történik. Az informatikai háttér biztosítja, hogy a gyűjtött adatbázis elemei, valamint a betegeknek a kiküldött kérdőívekre otthonukban adott válaszai, és a súlyossági és a tüneti terápia szükségességét rögzítő adatai exportálhatók, és az immunterápia hatásának eredményessége mérhető és elemezhető. Eredmények: A 2019-ben indult regiszterünkben 116 allergiás ARC beteg, köztük 99 korábbi és 17 új beteg adatait rögzítettük (110 esetben parlagfű okozta ARC). Az adherencia növelése érdekében az allergia szezon pollencsúcsát követő héten (szeptember) kérdőívet küldtünk ki az immunterápiában részesülő betegeinknek, melyben a kérdések a megelőző hét tüneteire és tüneti terápiájára vonatkoztak. Összesen 104 immunterápiás betegünk kapta meg a kérdőívet, és 30 beteg (28.8%) küldte vissza azt kitöltve. Az új betegek tekintetében 7 küldte vissza az őszi visszajelzés válaszait (betegek 41,2%-a). A visszaküldött adatok alapján javulási tendencia látható a tünetek súlyosságát és a szükséges tüneti terápiát illetően az immunterápia 2. és 3. évében. Összefoglalás: A korai eredmények ismeretében elmondható, hogy a regiszter segít naprakészen követni az immunterápia alatt álló betegeinket. A rögzített eredmények ismeretében elrendelhető a betegvizit és a szükséges terápiamódosítás. Lehetőséget biztosít továbbá arra is, hogy tarthassuk a betegeinkkel a kapcsolatot az immunterápiát követően is. A módszer magában hordozza a nemzeti regiszter létrehozásának lehetőségét is. A rendszer teljes felépítése, kialakítása folyamatban van.

**Immunterápiás regiszter a hatékony pácienskövetésért – a Budai Allergiaközpont fejlesztésének bemutatása**
Dvorák Márton*1*, Moric Krisztina*1*, Potecz Györgyi*1*, Balogh Ádám*1*, Augusztinovicz Monika*1*, Babai László*1*, Balogh Katalin*1*
*1Budai Allergiaközpont, , 1015 Budapest, Ostrom utca 16.*

Allergén specifikus immunterápiában résztvevő páciensek követésére és a kezelés hatékonyságának monitorozására készült el az immunterápiás regiszter. Az első kitöltését az orvos végzi a saját fejlesztésű Healzz2 egészségügyi informatikai rendszerben, szakorvosi vizit keretében. Az ambulánslap írásakor külön menüpontból tudja előhívni a kívánt regisztert, ahol előre programozott, fix mezős és formátumos kérdőívben tudja kitölteni a pácienshez és a terápiához tartozó adatokat (kezdete, vége, allergén megnevezése, alkalmazott hatóanyag) a hagyományos ambulánslap írása mellett. A tünetek súlyosságának kitöltése után a rendszer automatikusan kiszámolja a tüneti pontértéket (dSS – daily symptom score), a gyógyszerszedési pontértéket (dMS – daily medication score) és ezek összesített pontértékét (CSMS – combination of symtom and medication score), amelyeket nemzetközileg alkalmazott standardok alapján programoztunk le. Ezek alapján a páciensek tájékoztatást kaphatnak a további teendőkről. A regiszterben vezethető továbbá a Prick teszt eredménye különböző allergénekre és az inhalatív molekuláris vizsgálat eredménye is. Az így kitöltött adatokat bármikor le lehet menteni táblázatos formában. Az immunregisztert eddig főként parlagfű allergiásoknál használtuk, de akadt nyír, poratka, fűkeverék és fekete üröm allergiás is. A regiszter további kitöltéseit végezheti a kezelőorvos is, de jellemzően a következő szezonban már a páciens tölti ki. Az adott magas pollenkoncentrációjú időszak (amit az OKI ANTSZ pollen információs szolgálattól bekért, elmúlt 5 év pollen csúcsok átlaga alapján határoztuk meg) után egy héttel a rendszer kitöltésre kiküldi a regisztert az immunterápiában résztvevő pácienseknek. Ezt a páciensnek az elmúlt egy hét tüneteire, gyógyszerszedésére, mellékhatásokra vonatkozóan kell online kitölteniük. Ezek az eredmények ugyanúgy megjelennek a lementhető táblázatban a kitöltő megjelölésével. Ilyen módon évente követhető többek között a terápiában résztvevő páciensek tüneteinek súlyossága, gyógyszeradagjainak változása. Az idei év fejlesztéseként új funkciókkal bővül a regiszter: • Egyedi online ügyfélkapu a Budai Allergiaközpontnak • Mobilos applikáción lehet kitölteni a regisztert • Külön regiszter az allergiás asztmások immunterápiájának követésére • Légzésfunkciós eszköz integrálása az applikációhoz Az immunregiszter segítségével növelhető a páciens adherencia, követhető és statisztikázható az allergén specifikus immunterápia eredményessége.

**Aktualitások a méh-darázs deszenzibilizálás területén – tapasztalataink**
Belső Nóra*1*, Mihályi Lilla*1*, Altmayer Anita*1*, Kemény Lajos*1*, Bata Zsuzsa*1*
*1SZTE Bőrgyógyászati és Allergológiai Klinika, , 6720 Szeged, Korányi fasor 6.*

Célkitűzés A méh-darázs venom allergia egy potenciálisan életet veszélyeztető túlérzékenységi reakció, ami nemzetközi adatok alapján a felnőttek 7.5%-át, a gyerekek 3.4%-át érinti. A reakció súlyossága változó, kiterjedt lokális bőrreakció, generalizált bőrtünetek és súlyos esetben szisztémás tünetek, anaphylaxiás shock is jelentkezhet. Súlyos allergiás reakciót követően a betegeknek minden eshetőségre felkészülve mindig maguknál kell tartaniuk egy adrenalin autoinjektort, enyhébb esetben antihisztamint, esetleg per os steroid készítményt. Az egyetlen oki kezelés a venom immunterápia (VIT), melyet klinikánkon is évek óta sikerrel alkalmazunk. Módszerek A szerzők az elmúlt 10 évben a Szegedi Egyetem Bőrgyógyászati és Allergológiai Klinikáján méh vagy darázs immunterápiában részesült 47 beteg adatait foglalják össze. Minden betegnél a kezelés indikációját a csípést követő generalizált reakció, testszerte jelentkező urtikák, angiooedema vagy anaphylaxiás shock jelentette. A terápia megkezdése előtt specIgE szint meghatározás történt, majd Prick teszt a kiváltó venomra. Ezt követően konvencionális vagy rush terápiát alkalmaztunk, 3-5 év időtartamban. Eredmények A betegek jelentős részénél a kívánt terápiás hatás eléréséhez elegendő volt a 3 éves kezelés, néhány beteg esetében ez hosszabb időt vett igénybe a kezelés során csípést követően kialakuló allergiás reakciók vagy anaphylaxiás shock miatt. Összességében a betegek a terápiát jól tolerálták. A terápia befejezését követően egyik betegnél sem alakult ki csípést követően anaphylaxiás shock. Következtetések Tapasztalataink alapján a VIT biztonságos és hatékony módszer a méh/darázs allergiás betegek kezelésében.

**Az immunterápia buktatói – Miért nem sikerült?**
Hidvégi Edit*1*, Hidvégi Edit*2 3*
*1SE Pulmonológai Klinika, COVID, 1083 Budapest, Tömő u. 25-29.*
*2Semmelweis Egyetem, Pulmonológiai Klinika, 1083 Budapest, Tömő u. 25-29*
*3Budai Allergiaközpont, , 1015 Budapest, Ostrom u. 16.*

Jelenlegi ismereteink alapján azt tudjuk, hogy az immunterápia az IgE mediált allergiás folyamatokban jelentős javulást hozhat a beteg számára. A hétköznapi gyakorlatban ez az inhalativ allergénekkel, valamint a méh-darázsméreg allergiás betegeknél működik is. De nem olyan egyszerű étel-allergia és latex-allergia esetén az immunterápia megkezdése. Két esetet mutatok be, hogy miért nem sikerült az immunterápia megkezdése fiatal betegeknél.